Baba L: Ma en kêrel weer in hofBaba L se ma verlaat die hof tydens ‘n vorige verskyning. Foto: @MiaWil1, Twitter Albei ontken dat hulle die dogtertjie, bekend as Baba L, wou vermoor, haar mishandel, of versuim het om mediese behandeling aan haar te verskaf. Staatsaanklaer Salome Scheepers het tydens die twee se vorige hofverskyning in November gesê Baba L se ma is aandadig aan die mishandeling wat tot gevolg gehad het dat haar kind erge breinskade opgedoen het. Scheepers het aangevoer dat Baba L se ma nie die beserings raakgesien het nie omdat sy óf nie vir die kind omgegee het nie óf omdat sy en haar kêrel die dogtertjie mishandel en dit probeer wegsteek het. Die vrou het aan die hof gesê haar kêrel het op 15 Desember ŉ teksboodskap aan haar gestuur om te sê dat Baba L by die trappe afgeval het, en op 27 Desember het hy gesê die baba is bewusteloos nadat sy by ŉ wasmasjien afgeval het. Die hof het gehoor dat Baba L vir nagenoeg ŉ uur lank bewusteloos was op 27 Desember 2013 voor haar ma by die huis aangekom het en haar hospitaal toe gevat het. Dr. Lorraine Du Toit-Prinsloo, ŉ forensiese patoloog, het getuig dat die kleuter reeds in ŉ koma was toe sy op 30 Desember 2013 na die hospitaal gehaas is. Sy het bloeding op haar brein, ŉ fraktuur in haar heup, bloed in haar maag, ŉ gekneusde nier, ŉ ernstige besering aan die pankreas en kneusplekke oraloor haar lyfie gehad. Sy was in ŉ vegetatiewe staat weens erge breinskade. Klik hier vir alle vorige berigte oor Baba L.